b'\n_START_ARTICLE_\nSwahilin kieli\n_START_SECTION_\nHistoria\n_START_PARAGRAPH_\nAlun perin swahili oli Afrikan it\xc3\xa4rannikon merenkulkijoiden kieli. Sit\xc3\xa4 puhuttiin Swahilirannikolla, Etel\xc3\xa4-Somaliasta Pohjois-Mosambikiin ulottuvalla rannikkokaistaleella. Arabialaiset ja persialaiset kauppiaat vaikuttivat merkitt\xc3\xa4v\xc3\xa4sti sek\xc3\xa4 swahilin kielen ett\xc3\xa4 swahilien yhteiskunnan kehittymiseen. Swahilin kieless\xc3\xa4 onkin lukuisia lainasanoja sek\xc3\xa4 arabiasta ett\xc3\xa4 persiasta. Huomattavin swahilinkielinen kaupunkikeskus oli Sansibarin saari._NEWLINE_Swahilin kieli alkoi levit\xc3\xa4 sis\xc3\xa4maahan p\xc3\xa4in 1800-luvulla erityisesti norsunluu- ja orjakaupan my\xc3\xb6t\xc3\xa4. Swahilien kauppareitit kulkivat rannikolta aina keskiseen Afrikan suurten j\xc3\xa4rvien toiselle puolelle. Kielen levi\xc3\xa4mist\xc3\xa4 edisti se, ett\xc3\xa4 l\xc3\xa4hes kaikki tuon alueen kansat puhuvat sille l\xc3\xa4heist\xc3\xa4 sukua olevia bantukieli\xc3\xa4._NEWLINE_Siirtomaavaltiaat toteuttivat vaihtelevaa kielipolitiikkaa It\xc3\xa4-Afrikassa. Iso-Britannia harjoitti Ugandassa ja Keniassa hajota ja hallitse -tyyppist\xc3\xa4 politiikkaa asettamalla paikalliset kielet toisiaan vastaan  samalla kun he pyrkiv\xc3\xa4t levitt\xc3\xa4m\xc3\xa4\xc3\xa4n englannin kielt\xc3\xa4. Sen sijaan Saksa vahvisti swahilin asemaa Tansaniassa ja Belgia Kongossa._NEWLINE_Afrikan valtioiden itsen\xc3\xa4istymisen j\xc3\xa4lkeen vain Tansania asetti swahilin viralliseksi kieleksi heti vuonna 1962. Keniassa se tapahtui vasta vuonna 1974, mutta siit\xc3\xa4 l\xc3\xa4htien swahilin asema on ollut siell\xc3\xa4kin vakaa._NEWLINE_Ugandan kielipolitiikka oli pitk\xc3\xa4\xc3\xa4n horjuvaa. Itsen\xc3\xa4istymisen j\xc3\xa4lkeen englanti oli maan ainoa virallinen kieli. Idi Amin asetti swahilin toiseksi viralliseksi kieleksi, mutta sen asemaa ei vahvistettu en\xc3\xa4\xc3\xa4 h\xc3\xa4nen valtakautensa j\xc3\xa4lkeen vuoden 1995 perustuslaissa. Ugandan nykyinen presidentti Yoweri Museveni on vannoutunut swahilin tukija, joten swahili sai j\xc3\xa4lleen virallisen kielen aseman vuonna 2005._NEWLINE_Belgian siirtomaakauden aikana Kinshasan Kongossa oli kaksi siirtomaakielt\xc3\xa4, ranska ja flaami, sek\xc3\xa4 nelj\xc3\xa4 alueellista valtakielt\xc3\xa4: lingala pohjoisessa, kongo l\xc3\xa4nness\xc3\xa4, luluanluba keskell\xc3\xa4 ja swahili id\xc3\xa4ss\xc3\xa4. Vuonna 1960 tapahtuneen itsen\xc3\xa4istymisen j\xc3\xa4lkeen ranska valittiin maan ainoaksi viralliseksi kieleksi. P\xc3\xa4\xc3\xa4t\xc3\xb6ksell\xc3\xa4 oli tuhoisa vaikutus, koska monilla alueilla ranskaa osattiin vain v\xc3\xa4h\xc3\xa4n. Pian palattiinkin siirtomaavallan aikaiseen kielijakoon, jossa my\xc3\xb6s swahilin asema palautettiin. P\xc3\xa4\xc3\xa4kaupungissa puhutun lingalan asema oli pitk\xc3\xa4\xc3\xa4n t\xc3\xa4rkein, mutta vuonna 1997 it\xc3\xa4kongolaisen Laurent Kabilan noustua valtaa swahilin kielen asema on vahvistunut my\xc3\xb6s valtiollisella tasolla._NEWLINE_Vuosien my\xc3\xb6t\xc3\xa4 swahilin kielen asema on vahvistunut kauttaaltaan ja nyky\xc3\xa4\xc3\xa4n sit\xc3\xa4 pidet\xc3\xa4\xc3\xa4n t\xc3\xa4rkeimp\xc3\xa4n\xc3\xa4 Saharan etel\xc3\xa4puolisen Afrikan kielist\xc3\xa4, mit\xc3\xa4 osoittaa jo sekin, ett\xc3\xa4 vuonna 2004 swahilista tehtiin Afrikan unionin viides virallinen kieli englannin, ranskan, portugalin ja arabian seuraan._NEWLINE_Swahili on levi\xc3\xa4m\xc3\xa4ss\xc3\xa4 my\xc3\xb6s maantieteellisesti. Vuonna 2011 Etel\xc3\xa4-Sudanin Kenian suurl\xc3\xa4hettil\xc3\xa4s ilmoitti swahilin kielen aseman vahvistamisesta Etel\xc3\xa4-Sudanissa . Vuonna 2015 Zimbabwessa ilmoitettiin suunnitelmista tehd\xc3\xa4 swahilista pakollinen oppiaine kouluissa .'